Á leið í tónleikaferð með Sinfóníuhljómsveit Íslands Viðtal við Víking Heiðar Ólafsson . Í upphafi starfsársins var Víkingur Heiðar Ólafsson tekinn tali þar sem hann ræddi tónleikaferð Sinfóníuhljómsveitar Íslands með Daníel Bjarnasyni til Þýskalands og Austurríkis í nóvember , verkefnin framundan og hlutverk sitt sem staðarlistamaður hjá Konzerthaus í Berlín . Hljómsveitin hitar upp fyrir tónleikaferðina í Eldborg 7. og 8. nóvember þar sem Víkingur leikur píanókonsertinn Processions eftir Daníel Bjarnason en Daníel stjórnar hljómsveitinni á tónleikunum og í ferðinni . Hérer hægt að tryggja sér miða á tónleikana en einungis örfáir miðar eru eftir á tónleikana . Víkingur er kominn í hóp fremstu einleikara á heimsvísu og hlaut nú á dögunum hin virtu og eftirsóttu Gramophone-verðlaun sem listamaður ársins . Síðasta ár var afar annasamt hjá Víkingi og uppskar hann mikið lof fyrir tónleikahald sem og annan hljómdisk sinn undir merkjum Deutsche Grammophon , sem inniheldur stór og smá verk eftir Johann Sebastian Bach . Diskurinn hefur hlotið frábæra dóma , hlaut til dæmis tvenn verðlaun á BBC Music Magazine Award auk þess sem hún var valin ein af útgáfum mánaðarins í Gramophone og plata vikunnar í The Sunday Times ásamt því að hún var valinn plata ársins á hinum virtu þýsku verðlaunum Opus Klassik í september 2019 . Víkingur var valinn listamaður ársins af Gramophone í október 2019 en verðlaunin eru einhver virtustu tónlistarverðlaun sígildrar tónlistar . Frelsi í klassískum frumskógi „ Þetta ár er mjög spennandi fyrir mig , fullt af ólíkum verkefnum með frábærum tónlistarmönnum og hljómsveitum , “ segir Víkingur . „ Undanfarin misseri hafa verið ótrúlega skemmtileg , verkefnin hafa verið krefjandi en um leið langþráð upplifun að fá að spila í tónleikasölum sem ég gat aðeins látið mig dreyma um fyrir ekki svo löngu síðan . Það sem mér finnst allra dýrmætast er að finna að ég get valið mér verkefni út frá listrænum forsendum . Það tekur ótrúlega langan tíma að ná alvöru stjórn á lífi sínu í þessum frumskógi sem klassíski tónlistarheimurinn er . “ Nýjasta plata Víkings með verkum Bachs hefur hlotið einróma lof gagnrýnenda . Staðarlistamaður Konzerthaus Víkingur hefði verið valinn staðarlistamaður í hinu virta tónleikahúsi Konzerthaus í Berlín starfsárið 2019 / 20. „ Þetta verður svona eins og tónlistarheimilið mitt þetta starfsár . Konzerthaus er einstakt hús , ofboðslega fallegt og um það leikur rómantískur blær 19. aldar , “ segir Víkingur aðspurður hvað þessi staða þýði fyrir hann . „ Ég verð í forgrunni með mörg ólík verkefni í húsinu , þar af fjóra píanókonserta , tvenna einleikstónleika og þrenna kammertónleika með frábærum listamönnum . Svona staða gerir manni kleift að sýna á sér margar hliðar og þannig reyni ég að nýta hana . Fólk fær ekki bara að kynnast mér sem Bach-flytjanda heldur einnig sem flytjanda splunkunýrrar tónlistar , til dæmis í píanókonserti Thomasar Adés og í kvintett eftir Bent Sørensen . Ég mun líka spila Mozart-konsert og stjórna frá flyglinum , held útgáfutónleika fyrir næstu einleiksplötu í júní 2020 , og margt fleira . Þetta er líka skemmtilegt þar sem Berlín er mín önnur heimaborg og er í dag að mínu mati tónlistarhöfuðborg Evrópu . Staðarlistamenn í Konzerthaus síðustu ár hafa til dæmis verið Arcadi Volodos og András Schiff og það er mikill heiður að fá að stíga inn í þetta samhengi og prófa sig áfram . “ Tónleikar Sinfóníunnar í Konzerthaus eru hluti af Íslandshátíð tónleikahússins 14. - 17. nóvember en Víkingur er listrænn stjórnandi hátíðarinnar . „ Píanókonsertinn var frumfluttur árið 2009 og þetta voru fyrstu tónleikar okkar Daníels saman , sem einleikari og stjórnandi , og þetta var náttúrulega hans stóra debut . Hann var þá að stýra hljómsveitinni í fyrsta sinn og það var allt undir hjá honum . Á sama tíma var allt bilað í þjóðfélaginu , þetta var í miðri búsáhaldabyltingunni og það var mikil þörf fyrir eitthvað annað en fréttir af föllnum bönkum og útrásarvíkingum . Við vorum innrásarvíkingarnir á þessum tónleikum , með svona tónlistarlega innrás . Víkingur og Daníel að loknum frumflutningi á píanókonsertinum Processions með Sinfóníuhljómsveit Íslands í Háskólabíói fyrir rétt rúmum tíu árum síðan . Eftir frumflutninginn á Íslandi lá konsertinn í dvala . „ Við spiluðum verkið tvisvar eða þrisvar eftir þetta en svo hefur það legið í dvala í nokkur ár , “ segir Víkingur . „ Nú er það aftur komið í umferð og það er mikil eftirspurn eftir því . Ég hef leikið það með Sænsku útvarpshljómsveitinni , Sinfóníuhljómsveit Toronto , MDR-útvarpshljómsveitinni í Leipzig og víðar . Það er mjög skemmtilegt því oft hefur maður áhyggjur af því með nýja músík , jafnvel þótt hún sé frábær , að hún lendi ofan í skúffu eftir frumflutning . Þannig er mjög gaman að finna að þetta verk eigi svona gott líf á 10 ára afmæli sínu . “ Upptaka af Processions með Sinfóníuhljómsveit Íslands og Víkingi frá árinu 2010 er aðgengileg á Spotify . Í nóvember heldur Sinfóníuhljómsveitin í tónleikaferð til Þýskalands og Austuríkis , meðal annars með píanókonsertinn í farteskinu . „ Þetta er fyrsti túrinn minn með hljómsveitinni , “ segir Víkingur , „ og það er tilhlökkunarefni . Þetta eru skemmtilegar menningarborgir sem við heimsækjum , Salzburg , München og Berlín , og ég er í engum vafa að þetta verði eftirminnileg og góð ferð , “ segir hann að lokum .